Document ID: 32013D0636

KOMISIJOS ĮGYVENDINIMO SPRENDIMAS
2013 m. spalio 31 d.
kuriuo dėl taikymo laikotarpio iš dalies keičiamas Sprendimas Nr. 2008/866/EB dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo skubių priemonių
(pranešta dokumentu Nr. C(2013) 7162)
(Tekstas svarbus EEE)
(2013/636/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 53 straipsnio 1 dalies b punkto i papunktį,
kadangi:
(1)
Reglamente (EB) Nr. 178/2002 Sąjungos ir nacionaliniu lygmenimis nustatyti maistą ir pašarus reglamentuojantys bendrieji principai, visų pirma susiję su maisto ir pašarų sauga. Jame nustatytos skubios priemonės, jeigu yra akivaizdžiai aišku, kad iš trečiųjų šalių importuojami maisto produktai ar pašarai gali kelti didelę riziką žmonių sveikatai, gyvūnų sveikatai arba aplinkai ir kad susijusios (-ių) valstybės (-ių) narės (-ių) taikomomis priemonėmis tinkamai išvengti rizikos neįmanoma;
(2)
2008 m. lapkričio 12 d. Komisijos sprendimas 2008/866/EB Komisijos sprendimas dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo skubių priemonių (2) buvo priimtas po hepatito A protrūkio tarp žmonių, vartojusių iš Peru importuotų dvigeldžių moliuskų, užkrėstų hepatito A virusu (HAV). Šis sprendimas iš pradžių buvo taikytas iki 2009 m. kovo 31 d., tačiau 2012 m. lapkričio 23 d. Komisijos įgyvendinimo sprendimu 2012/729/ES, kuriuo dėl taikymo laikotarpio iš dalies keičiamas Sprendimas Nr. 2008/866/EB dėl tam tikrų dvigeldžių moliuskų, skirtų žmonių maistui, importo iš Peru laikino sustabdymo skubių priemonių (3), šis taikymo laikotarpis buvo pratęstas iki 2013 m. lapkričio 30 d.;
(3)
kompetentinga Peru institucija pateikė papildomos informacijos apie taisomuosius veiksmus, kurie buvo įgyvendinti siekiant pašalinti tam tikrų dvigeldžių moliuskų kontrolės sistemoje nustatytus trūkumus. Vis dėlto kai kurie klausimai dar neišspręsti. Visų pirma, į praėjusiųjų metų stebėjimo programos rezultatus neįtraukta Donax rūšies (Donax spp) dvigeldžių moliuskų, kurie sukėlė ligos protrūkį, kontrolė. Todėl negalima daryti išvados, kad iki tos datos kompetentingos Peru institucijos pateiktų garantijų pakanka skubiai priemonei panaikinti;
(4)
todėl Sprendimo 2008/866/EB taikymo laikotarpio pabaigos data turėtų būti atitinkamai iš dalies pakeista;
(5)
šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2008/866/EB 5 straipsnyje data „2013 m. lapkričio 30 d.“ pakeičiama data „2014 m. lapkričio 30 d.“
2 straipsnis
Šis sprendimas skirtas valstybėms narėms.
Priimta Briuselyje 2013 m. spalio 31 d.

Labels: 3
0
18
6